# Karcinóm pľúc

**Karcinóm pľúc** je nádorové ochorenie pľúc.

V súčasnosti jedným z najrozšírenejších a najobávanejších onkologických ochorení. Z hľadiska úmrtnosti je dlhodobo na prvej priečke spomedzi všetkých onkologických diagnóz. Ročná mortalita karcinómu pľúc na Slovensku je viac ako dvetisíc pacientov (v roku 2020 to bolo 2383 pacientov). Predstavuje to toľko ľudí, koľko podľahne rakovine prsníka, rakovine hrubého čreva a konečníka dohromady. Slovensko patrí medzi krajiny s vysokým výskytom tohto ochorenia.

## Charakteristika karcinómu pľúc

Pri tomto ochorení dochádza k nekontrolovateľnému nárastu, čiže množeniu buniek v pľúcnom tkanive, ktoré sa rozširujú aj do okolia, pričom vo veľkej väčšine prípadov ide o primárne nádory. Tieto nádory vznikajú priamo zo zdravých buniek pľúcneho tkaniva. Ochorenie najviac postihuje mužov vo veku 55+ rokov a viac.

## Príčiny vzniku karcinómu pľúc

Vystavenie tabakovému dymu a určitým chemikáliám môže výrazne zvýšiť riziko vzniku tejto choroby. Vdychovanie škodlivých, rakovinotvorných látok alebo karcinogénov poškodzuje pľúcne bunky.

* Fajčenie - fajčenie tabaku je najrizikovejším faktorom. Tabak a tabakový dym obsahujú viac ako 7 000 chemikálií, z ktorých mnohé sú karcinogénne.
* Aktívne fajčenie - vdychovanie cigaretového dymu do pľúc poškodzuje pľúcne tkanivo. Pri opakovanej expozícii sa bunky pľúc čoraz viac poškodzujú. Častejším a dlhším fajčením sa zvyšuje pravdepodobnosť vzniku karcinómu pľúc. Podľa Centier pre kontrolu a prevenciu chorôb (CDC) takmer 90% karcinómov pľúc je spôsobené fajčením cigariet. Z dlhodobých aktívnych fajčiarov až štvrtina z nich trpí karcinómom pľúc.
* Pasívne fajčenie – vystavenie pasívnemu fajčeniu môže zvýšiť riziko karcinómu pľúc. Táto expozícia sa môže vyskytnúť na akomkoľvek mieste, kde trávite čas (domov, práca, reštaurácie, bary).
* Fajčenie z tretej ruky – predstavuje vystavenie sa účinkom expozície cigaretového dymu z povrchov, na ktorých sú zvyšky nikotínu (oblečenie, podlaha, nábytok, hračky, interiér vozidiel, steny).
* Znečistené prostredie, ovzdušie - vyšší výskyt karcinómu pľúc je pozorovaný v mestách, oproti vidieckym oblastiam.
* Dedičné faktory - zdedené genetické mutácie môžu zvýšiť pravdepodobnosť vzniku karcinómu pľúc.
* Radón - plyn, ktorý sa prirodzene vyskytuje pri rozklade uránu v horninách a pôde. Je bez zápachu, farby, chuti a tým je nebezpečný. Môže presakovať do obytných a pracovných priestorov cez malé trhliny v stavebných základoch z geologického podlažia. Fajčiari, ktorí sú vystavení radónu, majú veľmi vysoké riziko vzniku karcinómu pľúc.
* Azbest - priemyselný materiál používaný v stavebníctve na izoláciu.
* Iné chemikálie – arzén, berýlium, kadmium, vinylchlorid, nikel, chróm, yperit, chlorometylétery, výfukový plyn nafty, produkty spaľovania, niektoré toxické plyny, niektoré ropné produkty, urán.
* Radiačná terapia na hrudníku - používaná na liečbu iných druhov onkologických ochorení, ako je non-Hodgkinov lymfóm a rakovina prsníka, môže zvýšiť riziko karcinómu pľúc.
* Pľúcne ochorenia – zvýšené riziko vzniku karcinómu pľúc vzniká pri chronických ochoreniach pľúc.

## Príznaky

Na začiatku bezpríznakové, bezbolestné a nie sú viditeľné či citeľné symptómy alebo pacienti pripisujú príznaky iným ochoreniam.

Pretrvávajúci alebo zhoršujúci sa kašeľ, vykašliavanie hlienu alebo krvi, bolesť na hrudníku, ktorá sa zhoršuje hlbokým dýchaním alebo smiatím zachrípnutie, zmeny dýchania, dýchavičnosť, sipot, slabosť, únava, svalová slabosť, problémy s prehĺtaním, strata chuti do jedla, nevysvetliteľná strata hmotnosti, bolesť kostí, hlavy, chrbta, opakujúce sa respiračné infekcie, ako je pneumónia alebo bronchitída, emfyzém, zvýšená telesná teplota, paličkové prsty, opuch tváre alebo krku.

## Diagnostika

Prvé vyšetrenie prebieha väčšinou až pri vážnejších príznakoch, ako dlhodobý kašeľ a vykašliavanie krvi.

* Röntgen (RTG) - vykonáva sa pri vyšetrení hrudníka a pľúc. Pri tomto type diagnostiky sú nádory dobre viditeľné, no nie je známy typ nádoru, prípadne zhubnosť.
* Počítačová tomografia (CT) – vyšetrením sa stanovuje miesto výskytu karcinómu a rozsah metastázovania, odhaľuje už malé nádory, postihnutie lymfatických uzlín, pohrudnice, pečene, nadobličiek a kostí metastázami.
* Magnetická rezonancia (MRI) - uplatňuje sa najmä pri postihnutí centrálneho nervového systému metastázami. Využitím silného magnetického poľa dokáže vytvoriť presný obraz nádoru a rôznych okolitých tkanív.
* Pozitrónová emisná tomografia v kombinácii s CT (PET-CT) - deteguje miesta metabolickej aktivity nádoru v tele.
* Histológia, cytológia – využíva sa na detekciu vzoriek tkaniva, stanovuje prítomnosť predovšetkým nádorových buniek.

## Výskyt a typy karcinómu pľúc

Podľa miesta tvorby rakovinových buniek:

* centrálna – nádor vzniká v oblasti hlavných a lalokových priedušiek
* periférna – nádor sa tvorí v okrajových častiach pľúc

Podľa toho, z akých buniek je nádor tvorený:

* epidermoidný karcinóm – vyrastá z výstelky pľúc
* malobunkový karcinóm (SCLC) – menej sa vyskytujúci, no biologicky agresívnejší, často tvorí metastázy
* adenokarcinóm – vyrastá zo žliaz stien pľúc
* nemalobunkový karcinóm (NSCLC) - najčastejšia forma, tvorí až 80 – 85 % prípadov

## Priebeh ochorenia

* 1. fáza – postihnutá je oblasť pľúc
* 2. fáza – postihnutá je oblasť pľúc a lymfatické uzliny
* 3. fáza – rakovina prechádza aj do vzdialenejších lymfatických uzlín v oblasti hrudníka
* 4. fáza – rakovina metastázuje, nachádza sa buď v obidvoch pľúcnych lalokoch, alebo aj vo vzdialenejších orgánoch tela

## Liečba

### Chirurgické odstránenie nádoru

Pri skorom klinickom štádiu ochorenia:

* Klinová resekcia - odstránenie malej časti pľúc, ktorá obsahuje nádor spolu s okrajom zdravého tkaniva.
* Segmentálna resekcia - odstránenie väčšej časti pľúc, ale nie celého laloku.
* Lobektómia - odstránenie celého laloku pľúc.
* Pneumonektómia - odstránenie celých pľúc.

### Chemoterapia

Zabraňuje rýchlemu rastu a množeniu rakovinových buniek. Chemoterapeutické lieky sa podávajú intravenózne alebo perorálne.

### Rádioterapia

Využíva vysoko výkonné energetické lúče zo zdrojov, ako sú röntgenové lúče a protóny na zabíjanie rakovinových buniek.

### Lieková terapia

Zameraná na špecifické abnormality prítomné v-nádorových rakovinových bunkách. Blokovaním týchto abnormalít môže terapia liekmi spôsobiť smrť rakovinových buniek.

### Imunoterapia

Umožňuje imunitnému systému rozpoznať a ničiť rakovinové bunky alebo pomáha aktivovať silnejšiu imunitnú odpoveď proti nádorovému ochoreniu.

### Alternatívna liečba

Doplnok klasickej liečby, terapie, výťažky z bylín, akupunktúra, masáže, joga, meditácie, atď.

## Prevencia

* Nefajčiť
* Vyhýbanie sa pasívnemu fajčeniu
* Vyhýbanie sa karcinogénom v práci
* Testovanie svojho domova na radón
* Racionálne stravovanie
* Cvičenie

## Zdroje

* Redakcia NPZ. *Každé štyri hodiny zomrie na Slovensku jeden pacient s rakovinou pľúc* [online]. npz.sk, [cit. 2021-12-24]. Dostupné online. [nefunkčný odkaz]
* Redakcia NPZ. *Pacienti s rakovinou pľúc prichádzajú k lekárovi väčšinou neskoro* [online]. npz.sk, [cit. 2021-12-24]. Dostupné online. [nefunkčný odkaz]
* NHS. *Overview - Lung cancer* [online]. nhs.uk, 23 Oct 2017, 2:51 p.m., [cit. 2021-12-24]. Dostupné online.
* NCZI. *Vývoj úmrtnosti podľa diagnóz* [online]. iszi.nczisk.sk, [cit. 2021-12-24]. Dostupné online.
* KNIGHT S. B., CROSBIE P. A., BALATA H., et al.. Progress and prospects of early detection in lung cancer. *Open Biology. Roč. 7, č. 9,* (royalsocietypublishing.org), 2017. Dostupné online [cit. 2021-12-24]. ISSN 2046-2441.
* *Lung Cancer* [online]. American Cancer Society, [cit. 2021-12-24]. Dostupné online.
* *Basic Information About Lung Cancer* [online]. CDC, [cit. 2021-12-24]. Dostupné online.
* *WHAT IS Immunotherapy?* [online]. Cancer Research Institute, [cit. 2021-12-24]. Dostupné online. Archivované 2020-04-05 z originálu.